**ΤΟ ΤΕΛΕΥΤΑΙΟ ΘΑΥΜΑ ΣΤΟ ΓΟΛΓΟΘΑ**

**ΕΜΠΝΕΥΣΕΙΣ ΑΠΟ ΤΟΝ ΘΡΥΛΟ ΤΗΣ «ΕΛΕΥΘΕΡΩΤΡΙΑΣ»**

**ΕΚ ΤΟΥ ΤΥΠΟΓΡΑΦΕΙΟΥ ΤΗΣ ΑΠΟΣΤΟΛΙΚΗΣ ΔΙΑΚΟΝΙΑΣ**

**ΑΘΗΝΑ 1966**

Το αφήγημα που ακολουθεί αναφέρεται στο τελευταίο από τα θαύματα του Ιησού, που πραγματοποιήθηκε στο Γολγοθά, και δεν περιλαμβάνεται σε κανένα χωρίο των Ιερών Ευαγγελίων ή των γραπτών μνημείων της Χριστιανοσύνης γενικότερα. Ανήκει εις τα σημεία δια τα οποία ο Ιερός Ευαγγελιστής Ιωάννης, εις το Θ’ Εωθινόν Ευαγγέλιον λέγει: «… Πολλά μεν ουν και άλλα πολλά σημεία εποίησεν ο Ιησούς, ενώπιων των μαθητών αυτού, α ουκ έστι γεγραμμένα…». Ο ιστοριτής του, ή θέλησε να παραμείνει άγνωστος, ή του χρόνου το πέρασμα, απάλειψε το όνομά του. Αν όμως, ο πέπλος των αιώνων κάλυψε του συγγραφέα το όνομα, εξ και εξήντα και εννιακόσια και χίλια γυρίσματα χρόνου, δε στάθηκαν ικανά να σβήσουν το συγγραφικό αριστούργημα, αλλά το μεταφέρουν άθικτο από στόμα σε στόμα, από γενιά σε γενιά κι από τόπο σε τόπο. Στη χώρα μας το μετέφερε ο ακαταπόνητος Πρόεδρος και δημιουργός του Λαμπρουργήματος «ΕΛΕΥΘΕΡΩΤΡΙΑ» που το παρέλαβε από στόματος μιας μοναχής των Αγίων Τόπων, Αγγελικής ονομαζομένης, σε ένα από τα πολλά του προσκυνήματα στους Θεοβάδιστους Τόπους. Το πνευματικό τούτο αριστούργημα, διασκευασμένο από το γνωστό Λευκαδίτη ποιητή Τάσο Σιδέρη, θελήσαμε να τοποθετήσουμε σε τούτη τη θέση, σαν προσφορά εκλεκτής πνευματικής τροφής προς πάντα ευσεβή Χριστιανό, αλλά και για να το βοηθήσουμε να συνεχίσει την πορεία του στων αιώνων το κύλισμα.

Στο πιο απόμερο χωριό, στης Ιουδαίας μιαν άκρη

ψιθυριζόταν μυστικά μια φήμη θρυλική˙

πώς κάποιος Ιησούς Χριστός, με χάρη Θεϊκή

στο λόγο Του είχε βάλσαμο που στέγνωνε το δάκρυ.

Οι πιο πολλοί δεν πίστεψαν, όμως οι λιγοστοί

επίστεψαν στη φήμη αυτή, κι οι φίλοι με τους φίλους

κρυφά – κρυφά μαζεύονταν και με φωνή σβηστή

να ψιθυρίζουν άρχισαν το «αγαπάτε αλλήλους».

Τα λόγια αυτά τους δίνανε και δύναμη και νου

κι όπως τα ψιθυρίζανε βλέπανε την αλήθεια

πως η ψυχή τους έφθανε στα ύψη τ’ ουρανού

κ’ η καλωσύνη γιόμιζε τ’ αμαρτωλιά τους στήθεια.

Εκεί λοιπόν στο Ναρ – Εβί, σ’ ένα χωριό μικρό

ηλιόλουστο κι αλαργινό, απ’ τη Βιθανία πέρα

ένας τυφλός, ο Έλ – Μωζέ, τρώει ψωμί πικρό

μη ξεχωρίζοντας ποτέ τη νύχτα από τη μέρα.

Ήταν τυφλός, ο δυστυχής, έτσι είχε γεννηθεί,

το φως ποτέ δεν τόνοιωσε να τον γλυκοχαϊδεύει,

ήλιο ποτέ δεν είχε δει ώστε να τον ποθεί,

ούτε κι αυτούς που βλέπανε μπορούσε να ζηλεύει.

Γι’ αυτό τα μέλλοντα ήτανε όπως τα χθεσινά

ποτέ του ήλιου του χρυσού δεν είχε δει το θάμπος

παντού κρέπια τον τύλιγαν, μαύρα και σκοτεινά.

Του λέγανε κάθε άνοιξη πως πρασινίζει ο κάμπος

αλλά τι είναι το πράσινο δεν είχε δει ποτέ

γιατί η ζωή του είχε διαβεί σε μιαν αιώνια δύση

με σύντροφο μοναδικό: ένα φτωχό ραβδί.

Μα δεν παραπονιότανε γιατί είχε συνηθίσει.

Καλαθοπλέχτης ήτανε. Χωρίς να λέει λέξη

πάσκιζε τα καλάθια του στα σκοτεινά να πλέξει.

Μα ήτανε τόσο άξια τα δυο του εκείνα χέρια,

όταν καλάθια πλέκανε, κοφίνια και πανέρια.

-Ώρα καλή σου, Έλ – Μωζέ, – Καλώς την κυρά Λέα

(απ’ τη φωνή τη γνώριζε κάθε γειτόνισσά του)

-Χαλάει ο κόσμος, Έλ – Μωρέ, δεν τάμαθες τα νέα;

-Τί νέα, ρώτησε ο τυφλός, σκυμμένος στη δουλειά του.

-Είν’ ένας κάποιος Ιησούς, μ’ ολόγλυκια φωνή

που κάνει μύρια θαύματα, κάθε πληγή γιατρεύει

(για μιαν γυναίκα μου έλεγαν, Μαρία Μαγδαληνή,

που είχε επτά δαιμόνια, την έχει θεραπεύσει).

Κι αυτή η Μαρία, Έλ – Μωζέ, χωρίς να πει μια λέξη

όλα τα παράτησε και ΄ξωπίσω Του πλέον τρέχει.

-Κάνει στ’ αλήθεια θαύματα. Ο κόσμος τον ελάτρεψε!

Σαν είδε ότι άρρωστους και παραλυτικούς

μόνο γιατί τον πίστεψαν Εκείνος τους εγιάτρεψε

χωρίς να λέει φούμαρα ή λόγους μαγικούς.

-Και πούν’ αυτός ο Ιησούς;

-Λένε πως τριγυρίζει

κοντά στα Ιεροσόλυμα και πάντα ψιθυρίζει

πως είναι του Θεού παιδί, πως χάρη Τούχει δώσει

από τις αμαρτίες μας ναρθεί να μας γλυτώσει.

-Κοντά στα Ιεροσόλυμα;

-Πίσω Του τρέχουν όλοι

συναγερμός αληθινός σαν μπαίνει μεσ’ την πόλη.

Οι αρχόντοι μας φοβήθηκαν, φθονούν τη δύναμή Του

και θέλοντας να σβήσουνε τη δόξα και τιμή Του

λένε, τάχα εβλαστήμησε, και πρέπει να Τον πιάσουνε.

Και για να μείνουν ήσυχοι, να Τον καταδικάσουνε.

-Σαν τί βλαστήμια νάφυγε από το σοφό Του χείλι;

-Λέει πώς ο πατέρας Του, ο Θεός, Τον έχει στείλει

τον κόσμο τον αμαρτωλό πραγματικά ν’ αλλάξει

να βοτανίσει το κακό κι Αγάπη να διδάξει.

Τότε ο φτωχός ο Έλ – Μωζέ, σκύβοντας το κεφάλι,

είπε σιγά:

η χάρη Του θάναι πολύ μεγάλη

μια κι ο Θεός Τον έστειλε χωρίς να το ξεχάσει

να σταματήσει το άδικο κυβερνά την πλάση,

ας είν’ η ώρα Του η καλή και τρισευλογημένη

και μόνο η καλωσύνη Του τον κόσμο να θερμαίνει.

Θάναι τρανό το κέρδος μας, θάναι πολύ η χαρά μας

και ίσως ολιγώτερη νάν’ τώρα η συμφορά μας.

Η Λέα τον εκοίταξε και τούπε:

-Νάταν τρόπος

απ’ το χωριό μας νάφευγες. Μη σε τρομάζει ο κόπος.

Και σαν ικέτης νάπεφτες και συ στα γόνατά Του.

-Άραγε θα με γιάτρευε; Κάνει τα θαύματά Του

σ’ αυτούς που μετανοιώσανε για τα πολλά τους κρίματα,

σ’ αυτούς που Τον πιστέψανε, σ’ αυτούς π’ αληθινά

δείξανε περιφρόνηση στον πλούτο και στα χρήματα

κι είναι άξιοι εις το Θεό να πουν το Ωσαννά;

-Να πάω στα Ιεροσόλυμα; – Άκου που σου μιλάω,

Να πας στα Ιεροσόλυμα. – Είν’ μακρυά, δεν πάω.

Όταν σκοτάδι απλώθηκε στο Νάρ – Εβί βαθύ,

Γέρνει ο τυφλός ο Έλ – Μωζέ κι αυτός να κοιμηθεί.

Κι όπως ο ύπνος του άπλωνε την απαλή του σκέπη

ο κοιμισμένος ο τυφλός βλέπει, χωρίς να βλέπει,

παράξενο ένα του όνειρο˙ πως γύριζε σε δάση

κι ο άνεμος ψιθύριζε γλυκά το «Ειρήνη πάσι».

Κι ήταν η νύχτα τρίσβαθη. Σε νέφη μακρυνά

κάποιες υπέρκοσμες φωνές έψαλλαν Ωσαννά.

Κι ένας που ήταν σαν άγγελος τον άγγιζε στον ώμο

για να του δείξει απέραντο μπροστά του κάποιο δρόμο.

Τούλεγε: – Να ο δρόμος σου, τράβα μη φοβηθείς,

αυτός ο δρόμος νάναι πια ο πόθος ο κρυφός σου

κι αν ξεκινήσεις δεν μπορεί ποτές σου να χαθείς

μα πλησιάζοντας το φως θα ξαναβρείς το φως σου.

Του έλεγε αυτά και χάθηκε, σα νάσβηνε απαλά

κι ο τυφλός καθώς ξύπνησε του είπε σιγαλά:

-Κύριε, τώρα ξεκινώ, κι έτσι τυφλός οδεύω,

αφού με μύρα και ίσοπο το σώμα μου θα λούσω,

έρχομαι προς Εσένανε, τα λόγια Σου πιστεύω

τα θεία λόγια που ήθελες στον ύπνο μου ν’ ακούσω.

Φεύγει ο τυφλός με το ραβδί

μαζί του επήρε ένα παιδί για να τον οδηγήσει

και στην κρυφή του τη χαρά, του χάριζε ο Θεός φτερά

και δύναμη για να μπορεί να γοργοπερπατήσει.

Περνά πολλές ανηφοριές, κατηφοριές διαβαίνει

χωρίς να ξεκουράζεται, γοργοπατά και βιάζεται

γιατί το ξέρει, εκεί το φως, πως τόνε περιμένει!!!

Πάντα ρωτάει όποιονε βρει κι όποιον συναπαντήσει:

-Για τα Ιεροσόλυμα πηγαίνουμε καλά;

Κι ως τ’ απαντούν: Ναι, ξεκινά, χωρίς ν’ αργοπορήσει

και δάκρυ από τα μάτια του μ’ ελπίδα αργοκυλά.

Οδεύοντας ως έφθασε στην ξακουσμένη πόλη

νοιώθει τον κόσμο αμίλητο στα σπίτια του κλειστό.

Ρωτάει εδώ, ρωτάει εκεί και τ’ απαντούνε όλοι:

-Σταυρώνουμε τον Κύριο, τον Ιησού Χριστό!

Αγκάθια στο κεφάλι Του Του φόρεσαν για στέμμα

ένα σταυρό Του φόρτωσαν στον ώμο Του βαρύ

κι όπως εβάδιζε έτρεχε στο πρόσωπό Του αίμα

κι έλεγε πως και τους εχθρούς κι αυτούς τους συγχωρεί.

-Μα ο σταυρός που βρίσκεται;

-Στο Γολγοθά στημένος.

Και ξεκινά ο Έλ – Μωζέ βαρύς και πικραμένος,

με συντροφιά του το παιδί που όλο τον βοηθά,

φτάνει κοντά στους πρόποδες του μαύρου Γολγοθά.

Ξεψυχισμένος έφθασε. Να περπατήσει ακόμα

δύναμη δεν αισθάνεται, σωριάζεται στο χώμα.

Και να˙ ακούει ο δύστυχος απ’ του Χριστού το στόμα

με μια τρεμόσβηστη φωνή:

-«Ηλί – λαμά – σαβαχθανί».

Μα ξαναβρίσκει δύναμη και λέει:

-Δεν πειράζει

για μένα σα δε χάραξε μια αληθινή αυγή

γιατί ο σεπτός Σου θάνατος Χριστέ προετοιμάζει

καινούργια πίστη λαμπερή σ’ ολόκληρη τη γη.

Το φως μου δεν το χάρηκα, όμως δεν επιτρέπω

να βγει από τα χείλη μου παράπονο πικρό.

Σαν όμως σηκωνώτανε:

-«βλέπω Χριστέ μου, βλέπω»

εφώναξε και κοίταξε τον Ιησού νεκρό….

Διασκευή: ΤΑΣΟΥ ΣΙΔΕΡΗ.

Η/Υ επιμέλεια Σοφίας Μερκούρη.